મુલુંડમાં છેલ્લા ઘણા મહિનાથી કારના કાચ તોડીને સામાન તેમ જ મ્યુઝિક-સિસ્ટમ ચોરવાના વધી રહેલા બનાવોથી મુલુંડવાસીઓ ત્રસ્ત છે એમ જણાવીને ભક્તિ માર્ગ પર રહેતા એક ૨૯ વર્ષના યુવકે નામ ન આપવાની શરતે ‘મિડ-ડે’ને કહ્યું હતું કે ‘ત્રિવેદ અપાર્ટમેન્ટ અને વિકાસ પૅરેડાઇઝ એમ બે સોસાયટીઓમાં પાર્કિંગ ફુલ થઈ જતાં રહેવાસીઓ પોતાની કાર સોસાયટીની બહાર રોડ પર પાર્ક કરે છે. એને કારણે પોલીસ પૅટ્રોલિંગ પર ન હોય ત્યારે કારના કાચ તોડીને મ્યુઝિક-સિસ્ટમની ચોરી કરવાના બનાવો વધી રહ્યા છે. બે મહિના પહેલાં જ ભક્તિ માર્ગ પર બેથી ત્રણ કારમાંથી મ્યુઝિક-સિસ્ટમની ચોરી થઈ હતી. એ કિસ્સો હજી તાજો જ છે ત્યાં ફરી નવા વર્ષે મધરાત બાદ ત્રણ વાગ્યાની આસપાસ પાંચ કારના કાચ તોડીને મ્યુઝિક-સિસ્ટમ, બૅગ તેમ જ અન્ય સામાનની ચોરી થઈ હતી. મારી વૅગન-આર કારમાંથી ૧૫,૦૦૦ રૂપિયાની સિસ્ટમની ચોરી થઈ હતી, જ્યારે અમારી સોસાયટીમાં રહેતા એક કચ્છીએ તો ૩૧ ડિસેમ્બરે જ કાર લીધી હતી અને એક રાતમાં તેની કારના નુકસાન સાથે ૩૫,૦૦૦ રૂપિયાની સિસ્ટમની ચોરી થઈ હતી. બે મહિના પહેલાં જ મારા કારમાંથી થયેલી ચોરીમાં બૅન્કના અમુક ડૉક્યુમેન્ટ્સ, મહત્વની ફાઇલો અને લાઇસન્સ ચોરી થયાં હતાં. એને પગલે હવે અમે કારમાં મહત્વની કોઈ વસ્તુ નથી રાખતા. ચોરો સ્ક્રૂ-ડ્રાઇવરની મદદથી મ્યુઝિક-સિસ્ટમની ચોરી કરે છે જેથી સિસ્ટમને કોઈ પ્રકારનું નુકસાન થાય નહીં અને એક જ વારમાં એનું ફિટિંગ સરળતાથી નીકળી જાય છે.’